لغزو النورماندي د النݣليز

لغزو نّورماندي ل نّݣليز هوّا مجموعة د لأحدات تّاريخية لّي طرات ف نّݣليز معا لبدية ديال عام 1066، لّي أدّات ل سّيطرة ديال نّورمانديين ؤ تّتويج ديال ويليام لفاتح كا ماليك علا نّݣليز.

نّورمانديين براسهم كانو مجموعة ديال لقبايل دّانماركية لّي ستاقرات ف نورمانديا ف شّمال لغربي ديال فرانسا، ف لبدية ديال لقرن لعاشر. ف 912، زّعيم ديالهم رولو نّورماندي غادي يدير تفاهم معا لماليك د فرانسا شارل لبسيط بحيت غادي يعتارف بيه كا ماليك عليه، موقابيل باش لماليك يقبل سّلطة ديال نّورمانديين علا لمنطقة فين كانو مستاقرين، ؤ غادي يولي رولو أول دوك ديال نورمانديا. نّورمانديين معا مرور زّْمان غادي يتخلاو علا لّوغة د جدودهوم، ل صالح لفرانساوية لقديمة، ؤ غادي يطورو وحدة من أعضم تّقافات ديال ؤروپا ف داك لوقت، ؤ لجيش ديالهوم غادي يولي أقوى جيش ف ؤروپا. من لقرن لعاشر ؤ لبدية د لقرن حضاش، كانو ديجا علاقات قوية ما بين نّݣالزا ؤ نّورمانديين، علا طريق جّواج ما بين لملوك ؤ لأومارا د نّݣليز ؤ لحكام د نورمانديا. نّورمانديين كانو ديجا ف لبلاط لملاكي د نّݣليز من نّص لّول ديال لقرن حضاش.

ف يناير 1066، لماليك إدوارد لمعتارف غادي يموت بلا مايخلي ولد لّي يخلفو. إدوارد كان ديجا واعد ويليام، لّي كان دوك ديال نورمانديا ؤ ولد عمو من دّرجة تّانية، بلي غادي يشد لحكم من موراه. مي ف نّݣليز ماكانوش قابلين بيه، حيت كان ولد ماشي شرعي ؤ دوّز أغلبية د حياتو برّا نّݣليز ف نورمانديا. ويليام ضونك ماكانش عندو طريقة باش يفرض شّرعية ديالو بلا سلاح، ؤ بعد بزاف د لمعارك، قبل راس لعام ديال 1067 غادي يولي ماليك ديال نّݣليز. ويليام غادي يقضي علا جميع نّوبالا من أصل نݣليزي، ؤ ل مدة عقود، غادي يسيطرو نّورمانديين علا جميع لمناصب ؤ لألقاب د سّلطة.

 مصادر 


تصنيف:تاريخ د نڭليز
تصنيف:مقالات فيها مصدر و 3000 بايت
تصنيف:1066 ف النݣليز

تصنيف:لقرن 11 ف النݣليز